**Nota informativa**

**sobre les mesures i recomanacions referents al coronavirus (COVID-19)**

El Govern, i en particular els ministeris de Salut i de Turisme, estan treballant perquè pugueu disposar de la informació necessària per donar la resposta adient a les vostres necessitats.

En primer lloc, us adjuntem els enllaços a les recomanacions que ha fet el Ministeri de Salut:

<https://www.salut.ad/temes-de-salut/coronavirus>

I al comunicat de premsa que va fer dimecres passat el Govern en relació amb el coronavirus:

<https://www.govern.ad/salut/item/11240-salut-actualitza-les-mesures-i-recomanacions-referents-al-coronavirus>

A continuació donem resposta a algunes preguntes que ens heu formulat:

**Què he de fer a Andorra si em trobo malament?**

A Andorra el contacte amb els serveis sanitaris s’ha de fer a través del número de telèfon 116.

A més, cal seguir les recomanacions bàsiques de protecció individual per reduir l’exposició i la transmissió de malalties, que inclouen:

* Higiene de mans: rentar-se les mans amb aigua i sabó o amb solucions alcohòliques.
* Higiene respiratòria: tossir o esternudar tapant-se la boca, preferiblement amb el colze o un mocador de paper d’usar i tirar, i rentar-se les mans després.
* Evitar el contacte estret, si és possible, o mantenir una distància més gran d’un metre amb les altres persones.

Aquests consells serveixen per a ara i per a qualsevol altre moment.

**Pel que fa al procediment d'actuació en els establiments d’allotjament turístic, la proposta d’actuació és la següent:**

Si hi ha una persona malalta que demana ajuda al vostre establiment, us recomanem, com a resum, les accions següents:

* + Mantingueu la distància amb la persona malalta.
	+ Aviseu al 116.
	+ Demaneu a la persona malalta que mentre estigui pendent de visita o indicacions mèdiques, es quedi a la seva unitat d’allotjament (habitació, apartament, etc.).

El que no demanem als establiments d’allotjament turístic és que estigueu pendents d'identificar malalts.

També us informem que no hi ha restricció pel que fa als visitants, vinguin d'on vinguin i tinguin la nacionalitat que tinguin.

**Què cal fer si s’identifica un cas confirmat de COVID-19 en una persona allotjada en un establiment d’allotjament turístic**

Si s’identifica un cas confirmat de COVID-19 en una persona que havia estat allotjada en un establiment turístic mentre tenia símptomes, l’Àrea de Prevenció, Promoció i Vigilància de la Salut del Ministeri de Salut es posarà en contacte amb l’establiment per donar les directrius que cal seguir i identificar els contactes del cas. Així doncs, l’establiment ha d’esperar que hi contactin.

Com a mesura higiènica, caldrà netejar la unitat d’allotjament en què va estar l’hoste (cas confirmat). S’ha de fer amb una solució d’hipoclorit sòdic que contingui 1.000 ppm de clor actiu (dilució 1:50 d’un lleixiu amb concentració 40-50 gr/litre preparada recentment). Aquests virus s’inactiven al cap de 5 minuts d’estar en contacte amb desinfectants com el lleixiu domèstic. Es recomana que el personal de neteja utilitzi l’equip de protecció individual adient (mascareta, bata de màniga llarga i guants).